Fra avdelingsdirektør, Avdeling for fagstøtte

Sakstype: Diskusjonssak

Saksnr.: 9

Møte nr.: 2/2016

Møtedato: 15.32016

Notatdato: 9.3.2016

Arkivsaksnr.: 2016/951

Saksbehandler: Kirsti Margrethe Mortensen

NOTAT

TIL

UNIVERSITETETS UTDANNINGSKOMITÉ

**Høring - retningslinjer for bestått/ikke bestått**

**1 Bakgrunn**

Det norske karaktersystemet består etter innføringen av Kvalitetsreformen av to karakterskalaer, en gradert bokstavkarakterskala fra A-F og en dikotom karakterskala med verdiene bestått/ikke bestått. Etter innføringen av Kvalitetsreformen har Universitets- og høgskolerådet (UHR) i samarbeid med institusjonene og det nasjonale rådssystemet arbeidet med å koordinere og overvåke bruken av karakterskalaene. UHR har opprettet en egen arbeidsgruppe (Analysegruppen) som utarbeider årlige karakterrapporter og arrangerer årlige karakterkonferanser.

Utdanningsutvalget i UHR vedtok 25. februar 2015, på bakgrunn av en anbefaling fra Analysegruppa, å oppnevne en arbeidsgruppe som skulle undersøke bruken av karakterskalaen bestått/ikke bestått i norsk høyere utdanning, og vurdere behov for retningslinjer for bruk av karakterskalaen. Arbeidsgruppa så selv oppdraget som et ledd i arbeidet med å få en felles forståelse og felles praksis når det gjelder bruken av karaktersystemet. Arbeidsgruppa leverte sin rapport i november 2015, og den ble behandlet av Utdanningsutvalgets 18. november 2015. Utdanningsutvalget besluttet å sende rapporten på høring til institusjonene og UHRs fagstrategiske enheter, jf vedlagte høringsbrev om retningslinjer for karakterskalaen bestått/ikke bestått av 15. januar 2016 fra UHR.

UHR kan komme med anbefalinger ovenfor institusjonene om tiltak som bør iverksettes for å kvalitetssikre sensuren, men så lenge tiltakene ikke kommer i lovs form er det opp til den enkelte institusjon å implementere tiltakene i eget regelverk. For bokstavkarakterskalaen har UHR utarbeidet generelle karakterbeskrivelser, som også er tatt inn i UiOs studieforskrift, og det er ventet at UHR skal komme med en høring med forslag til revidering av disse i løpet av 2016. For karakterskalaen bestått/ikke bestått har det ikke eksistert noen lignende generell karakterbeskrivelse før den nå foreliggende høringen kom fra UHR. Dersom styret i UHR i en eller annen form vedtar Retningslinjer for karakterskalaen bestått/ikke bestått, vil det være opp til Universitetsstyret ved UiO å fatte vedtak om hvorvidt de skal innlemmes i vår Studieforskrift, og dernest opp til enhetene å iverksette endringen på det enkelte emne.

En felles forståelse og ensartet praksis når det gjelder bruken av de to karakterskalaene er viktig både innad på hver enkelt institusjon og mellom institusjonene. Felles retningslinjer og samordning blir således viktige redskap for å skape tillit til den sertifiseringen UiO gjør av våre eksamenskandidater, slik at eksamenskandidatene og samfunnet for øvrig skal kjenne seg trygge på at karakterene gis på en rettmessig, kriteriebasert og likeverdig måte. Dette arbeidet er således med på å styrke utdanningskvaliteten ved UiO.

Høringssvar oversendes UHR innen fristen 1. april 2016.

**2. Forslaget fra UHR**

UHR foreslår at kravet til bestått karakter skal lyde som følger:

*«Kandidaten har oppnådd kravene til læringsutbytte og viser nødvendige kunnskaper, ferdigheter og kompetanse».*

I beskrivelsen av emner som vurderes etter skalaen bestått/ikke bestått bør følgende omtales:

* Læringsutbyttet med utgangspunkt i kvalifikasjonsrammeverket og tilpasset det aktuelle emnet
* Obligatoriske arbeidskrav
* Kravet til bestått karakter
* Hjelpemidler som brukes ved vurderingen (vurderingsdokumenter).

**3. Fakultetenes høringssvar**

Det er kommet inn høringssvar fra Det medisinske fakultet, Det humanistiske fakultet, Det matematisk-naturvitenskapelige fakultet, Det odontologiske fakultet, Det samfunnsvitenskapelige fakultet og Det utdanningsvitenskapelige fakultet.

Fakultetene er i stor grad enig i forslaget til retningslinjer for bestått/ikke bestått. Flere av fakultetene hadde mindre endringsforslag, og de er forsøkt innarbeidet i følgende utkast til endringsforslag fra UiO:

Kandidaten har oppfylt kravene til læringsutbytte **slik det fremgår av emnebeskrivelsen** og **har tilfredsstillende** kunnskaper, ferdigheter, **generell** kompetanse **og holdninger**.

Det medisinske fakultet trekker i sitt høringssvar frem at de er enig i at en eksamen må knyttes opp til et uttrykt kvalitativt mål uansett hvilken karakterskala som brukes, men stiller seg ikke bak «å koble beståttgrensen til et minimumskrav av læringsutbytte slik rapporten fra UHR legger opp til».

De fakultetene som uttalte seg støtter forslagene til krav til innhold i emnebeskrivelsene som fremkom av høringsutkastet fra UHR, de ønsker ikke et ekstra trinn i karakterskalaen bestått/ikke bestått og de er enige i at bestått karakter ikke knyttes til noe trinn i bokstavkarakterskalaen.

En forenklet oversikt over fakultetenes høringssvar fremgår av følgende tabell:

**Tabell 1 Kortversjon av fakultetenes høringssvar bestått/ikke bestått**

|  |  |  |  |  |  |
| --- | --- | --- | --- | --- | --- |
| **Enhet** | **Kandidaten har oppfylt kravene til læringsutbytte og viser nødvendige kunnskaper, ferdigheter og kompetanse** | **Krav til innhold i emnebeskrivelsene** | **Bestått/ikke bestått vs godkjent/ikke godkjent** | **Ekstra trinn i skalaen** | **Vurdering av bruken av de to skalaene** |
| **MED** | Det medisinske fakultet er enig i at en eksamen må knyttes opp til et uttrykt kvalitativt mål uansett hvilken karakterskala som brukes, men stiller seg ikke bak «å koble beståttgrensen til et minimumskrav av læringsutbytte slik rapporten fra UHR legger opp til». |  |  |  |  |
| **HF** | Forslag fra HF:  Kandidaten har oppfylt kravene til læringsutbytte og **har** **tilfredsstillende** kunnskaper, ferdigheter og kompetanse. | Støttes |  | Ønskes ikke | Enig i at bestått karakter ikke knyttes til noe trinn i bokstavkarakterskalaen. |
| **MN** | Forslag fra MN:  Kandidaten har oppfylt kravene til læringsutbytte og viser **tilfredsstillende** kunnskaper, ferdigheter og kompetanse.  MN har for øvrig vedtatt sin egen karakterbeskrivelse for bestått som er langt mer spesifikk enn forslaget fra UHR, samt en beskrivelse av ikke bestått. | Støttes.  MN er i gang med å utarbeide LUB`er for alle sine emnebeskrivelser hvor de faglige kravene vil fremgå. | Støttes. | Ønskes ikke |  |

|  |  |  |  |  |  |
| --- | --- | --- | --- | --- | --- |
| **OD** | OD ønsker at studentenes holdning også skal vurderes og fremmer følgende forslag:  Kandidaten har oppfylt kravene til læringsutbytte og viser nødvendige kunnskaper, ferdigheter, kompetanse **og holdninger**.  OD ønsker primært at det jobbes for nasjonale retningslinjer og harmonisering av karaktersetting innenfor hver utdanning, og det er derfor viktig at odontologiutdanningen i Bergen, Oslo og Tromsø diskuterer retningslinjene for bestått/ikke bestått. | Støttes | Støttes og er i tråd med ODs praksis. | Ønskes ikke. | Bestått/ikke bestått brukes fortrinnsvis ved praktiske- kliniske eksamener.  OD anser de to karakterskalaene som forskjellige, og kravet til bestått knyttes ikke til et trinn i A-F-skalaen. |
| **SV** | Støttes, herunder at kravet til bestått ikke skal knyttes til et enkelt trinn i bokstavkarakterskalaen. | Støttes |  | Ønskes ikke |  |
| **UV** | Intensjonen støttes og følgende endringsforslag fremmes:  Kandidaten har oppfylt kravene til læringsutbytte og viser nødvendigekunnskaper, ferdigheter og **generell** kompetanse. |  |  | Ønskes ikke |  |

**4. Forslag til høringssvar fra UiO til UHR**

Se vedlegg 4.

**5. Spørsmål til diskusjon**

* Er det momenter som ikke er tatt med som bør tas med?
* Kan Utdanningskomitéen slutte seg til forslaget til høringssvar fra UiO?

Hanna Ekeli

konstituert avdelingsdirektør

(sign.)

Kirsti Margrethe Mortensen

seniorkonsulent

(sign.)

Vedlegg:

1. Høringsbrev av 15. januar 2016 fra UHR
2. Rapport av november 2015 om retningslinjer for karakterskalaen bestått/ikke bestått fra en arbeidsgruppe oppnevnt av Utdanningsutvalget i UHR.
3. Fakultetenes høringssvar
4. Utkast til høringssvar fra Universitetet i Oslo